
ПРОЕКТ НА ЗАКОНОДАТЕЛНА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно проекта на решение на Съвета за сключване на Споразумението между Европейския съюз и Черна гора относно оперативните дейности, провеждани от Европейската агенция за гранична и брегова охрана в Черна гора
(08353/2023 – C9‑0177/2023 – 2023/0102(NLE))
(Одобрение)
Европейският парламент,
–	като взе предвид проекта на решение на Съвета (08353/2023),
–	като взе предвид Споразумението между Европейския съюз и Черна гора относно оперативните дейности, провеждани от Европейската агенция за гранична и брегова охрана в Черна гора (08354/2023),
–	като взе предвид искането за одобрение, представено от Съвета съгласно член 77, параграф 2, букви б) и г), член 79, параграф 2, буква в) и член 218, параграф 6, втора алинея, буква а) от Договора за функционирането на Европейския съюз (C9‑0177/2023),
–	като взе предвид член 105, параграфи 1 и 4 и член 114, параграф 7 от своя Правилник за дейността, 
–	като взе предвид препоръката на комисията по граждански свободи, правосъдие и вътрешни работи (A9‑0000/2023),
1.	дава своето одобрение за сключването на споразумението;
2.	възлага на своя председател да предаде позицията на Европейския парламент съответно на Съвета, на Комисията, както и на правителствата и на парламентите на държавите членки и на Черна гора.

a. Обща информация
Предложението за решение на Съвета има за цел да се одобри Споразумението между Европейския съюз и Черна гора за статуса на действията, провеждани от Европейската агенция за гранична и брегова охрана в Черна гора, съгласно предвиденото в Регламент (ЕС) 2019/1896 за европейската гранична и брегова охрана.

Една от задачите на Европейската агенция за гранична и брегова охрана („Агенцията“) е да си сътрудничи с трети държави във връзка с областите, обхванати от Регламента за европейската гранична и брегова охрана, „включително чрез евентуално оперативно разполагане в трети държави на екипи за управление на границите“. Агенцията може да си сътрудничи с органите на трети държави, които са компетентни по въпросите, обхванати от регламента, доколкото това е необходимо за изпълнението на нейните задачи, и може да извършва действия, свързани с европейското интегрирано управление на границите на територията на трета държава, със съгласието на съответната трета държава.

Целта на споразумението за статута е да обхване всички аспекти, необходими за провеждане на действията на Агенцията в трети държави. Съгласно член 73, параграф 3 от Регламент (ЕС) 2019/1896 при обстоятелства, които изискват разполагането на екипи за управление на границите от Постоянния корпус на европейската гранична и брегова охрана в трета държава, в която членовете на екипите ще упражняват изпълнителни правомощия, Съюзът сключва споразумение за статута със съответната трета държава. 

В съответствие с Регламента за европейската гранична и брегова охрана и както е посочено в член 76, параграф 1 от Регламента, Комисията представи в своето съобщение COM(2021)829 образец на споразумение за статута, както е посочено в Регламент (ЕС) 2019/1896, който съдържа конкретни разпоредби за провеждане на действия на територията на трети държави. Споразумението за статута с Черна гора се основава на образеца, изготвен от Комисията.

На 10 май 2023 г. Комисията информира докладчиците за напредъка, постигнат в преговорите за споразумение за статута между Европейския съюз и Република Черна гора. Споразумението беше подписано на 16 май 2023 г. в Подгорица.

б. Позиция на докладчика
По време на пика на миграционната и бежанска криза през 2015 г. стотици хиляди мигранти и лица, търсещи убежище, пристигнаха в Европейския съюз през Западните Балкани, като Черна гора се оказа разположена на един от основните маршрути за незаконно смесено придвижване. 

Докладчикът смята, че сключването на официални и правно обвързващи споразумения в рамките на сътрудничеството с трети държави, за разлика от двустранните споразумения, е от решаващо значение, за да се гарантира прозрачност, обществен контрол и демократичен надзор върху това сътрудничество. При все това всички споразумения, сключени между Европейския съюз и трети държави относно действия, провеждани от Европейската агенция за гранична и брегова охрана, следва да бъдат внимателно разгледани, да имат добавена стойност и да бъдат строго необходими и пропорционални по отношение на целта и съдържанието.

От Европейската агенция за гранична и брегова охрана и Министерството на вътрешните работи на Черна гора се изисква да се придържат към разпоредбите на Регламента за европейската гранична и брегова охрана и да гарантират спазването на основните права.

В заключение докладчикът счита, че предложеното споразумение за статута съответства на модела на споразумение за статута, предвиден в съобщението на Комисията относно съдържанието и разпоредбите, които следва да бъдат включени в окончателното споразумение.

Тъй като разглежданото споразумение влиза във фазата на изпълнение, Парламентът изисква от Европейската агенция за гранична и брегова охрана да информира незабавно Европейския парламент за дейностите, извършвани като част от изпълнението на Споразумението за статута, и припомня на Агенцията нейното задължение да включи оценка на сътрудничеството с трети държави в своите годишни доклади в съответствие с член 73, параграф 8 от Регламент (ЕС) 2019/1896.

С оглед на гореизложеното докладчикът препоръчва Парламентът да одобри текста на проекта на решение на Съвета.

